ตรรกที่ง่ายๆ
“Gabage in gabage out.” แปลเป็นไทยง่ายๆ ว่า “ขยะเข้า ขยะออก” หมายความว่า หากสิ่งที่เริ่มต้นไม่ดี
14 มิ.ย. 2555

โดย...สาธิต บวรสันติสุทธิ์ CFP
“Gabage in gabage out.” แปลเป็นไทยง่ายๆ ว่า “ขยะเข้า ขยะออก” หมายความว่า หากสิ่งที่เริ่มต้นไม่ดี ผลลัพธ์ก็ย่อมไม่ดี ประโยคนี้ผมได้ยินมากทุกครั้งเมื่อพูดคุยถึงเรื่องกระบวนการทำงาน เช่น การประมวลผลข้อมูล เช่น หากข้อมูลที่ได้มาผิด หรือไม่สมบูรณ์ ผลลัพธ์ที่คำนวณได้ย่อมผิดและไม่สมบูรณ์เช่นกัน หลักการที่ใกล้เคียงกันในทางพุทธศาสนา ก็คือ อิทัปปัจจยตา ซึ่งเป็นหลักการทางพุทธศาสนาที่กล่าวถึงความเกี่ยวเนื่องกันของเหตุและผล เมื่อมีเหตุย่อมมีผล และเมื่อเหตุดับผลก็ดับ คือเมื่อสิ่งนี้มีสิ่งนี้ย่อมมี เพราะความเกิดขึ้นแห่งสิ่งนี้ สิ่งนี้จึงเกิดขึ้นเมื่อสิ่งนี้ ไม่มีสิ่งนี้ย่อมไม่มีเพราะความดับไปแห่งสิ่งนี้ สิ่งนี้จึงดับไป เหมือนอย่างที่ท่านพุทธทาสภิกขุได้กล่าวไว้เกี่ยวกับอิทัปปัจจยตา ว่า
“ท่านทั้งหลายจงมองดูให้ดีว่า ในโลกนี้บรรดาสิ่งที่เกี่ยวข้องกับเรานั้นอะไรเป็นอะไร? คือว่า อะไรเป็นเหตุ? อะไรเป็นผล? และอะไรเป็นอาการที่เกี่ยวเนื่องกันระหว่างเหตุและผล? ... ความเกี่ยวข้องกันระหว่างเหตุกับผลนั่นแหละ คือชีวิตของคนเราทุกขณะๆ ไปทีเดียว เมื่ออิทัปปัจจยตาเป็นเรื่องเกี่ยวข้องกับคนเราโดยตรงอย่างนี้ มันก็ต้องเป็นเรื่องที่ควรจะสนใจ”
อิติ อิมสฺมึ สติ อิทํ โหติ “เมื่อสิ่งนี้มีอยู่ สิ่งนี้ย่อมมี”
อิมสฺมึ อสติ อิทํ น โหติ “เมื่อสิ่งนี้ไม่มี สิ่งนี้ย่อมไม่มี”
อิมสฺส นิโรธา อิทํ นิรุชฌติ “เพราะความดับไปแห่งสิ่งนี้ สิ่งนี้ย่อมดับไป”
หลักการนี้เป็นหลักการสากลใช้ได้กับทุกเรื่อง ตัวอย่างหนึ่งที่ผมอยากขอแชร์ ก็คือ การคัดเลือกพนักงานเข้าทำงานในบริษัท ที่ธนาคารเกียรตินาคิน (KK) เราจะให้ความสำคัญมากกับพนักงาน เพราะถือว่าเป็นปัจจัยที่สำคัญที่สุดต่อความสำเร็จขององค์กร ดังนั้นการคัดเลือกพนักงานเพื่อให้ได้คนที่ใช่ (ไม่ใช่ Gabage) จึงเป็นสิ่งที่สำคัญที่สุดในการบริหารพนักงาน โดย KK พิจารณา 
l ทัศนคติ (Attitude) ว่ามีทัศนคติที่สอดคล้องกับค่านิยมของ KK (KK Value) ที่ว่า “ใส่ใจ ไว้ใจได้” โดย “ใส่ใจ” แยกย่อยเป็น มีความเชี่ยวชาญ มุ่งมั่นความสำเร็จ ฝักใฝ่พัฒนา ส่วน “ไว้ใจได้” แยกย่อยเป็นสร้างความน่าเชื่อถือ มีใจเป็นเจ้าของธุรกิจ ยึดมั่นคุณธรรม มีความรับผิดชอบ
l และอีกอย่างที่มีความสำคัญไม่น้อยกว่ากัน ก็คือจากสมรรถนะเฉพาะงาน (Functional Competency) ของผู้สมัครว่าตรงกับตำแหน่งงานที่ต้องการหรือไม่ โดยจะพิจารณาจาก Job Description ของตำแหน่งงานนั้นๆ 
แต่ปัญหาคือ การคัดเลือกให้ได้พนักงานที่ดีทั้งทัศนคติและสมรรถนะนั้นทำได้ยาก เราจึงต้องกำหนดกระบวนการในการคัดเลือกต่างๆ มากมาย เช่น การกำหนดเกณฑ์คะแนนขั้นต่ำสำหรับการคัดเลือก หรือการตรวจสอบประวัติผู้สมัครจากแหล่งที่น่าเชื่อถือต่างๆ เป็นต้น เพื่อให้ได้บุคลากรที่ดีเหมือนกับการได้วัตถุดิบหรือข้อมูลที่ดีสำหรับการผลิต หรือการประมวลผลนั่นเอง แต่ทั้งนี้เมื่อต้นทาง หรือ วัตถุดิบดีแล้ว ก็ต้องผ่านกระบวนการที่ดีด้วย ถึงจะสามารถนำวัตถุดิบแปรเป็นผลผลิตที่มีคุณค่าได้ ดังนี้
Input &gt; output
ในด้านของการทำธุรกิจ คนถือเป็นปัจจัยที่สำคัญในการดำเนินธุรกิจ องค์กรต่างๆ จึงต้องมีกระบวนการต่างๆ ในการบริหารทรัพยากรบุคคล เช่น การพัฒนา การสนับสนุนให้เกิดความผูกพันกับองค์กร (Employee Engagement) การกำหนด Career Path การกำหนดเกณฑ์การประเมินผลงาน ฯลฯ เพราะองค์กรเชื่อมั่นว่า หากพนักงานมีความสามารถและทำงานอย่างมีความสุขและรักองค์กร พนักงานนั้นก็จะทุ่มเทกับการทำงานอย่างเต็มที่ ซึ่งจะส่งผลสำเร็จให้กับองค์กรในที่สุด
ไม่เพียงแต่เรื่องการบริหารทรัพยากรบุคคลเท่านั้น ปัญหาที่เกิดขึ้นในปัจจุบันไม่ว่าจะเป็นระดับโลก เช่น วิกฤตหนี้ยุโรป ก็เป็นสิ่งที่ไม่เกินความคาดหมาย เพราะเมื่อบุคคลใดก่อหนี้มาก คือยืมเงินในอนาคตมาใช้ในปัจจุบันมาก ถึงที่สุดก็ต้องพบกับปัญหา หรือระดับประเทศ ความขัดแย้งต่างๆ ที่เกิดในประเทศไทย ก็เพราะหลายฝ่าย หลายบุคคล ต่างยึดอัตตา ยึดประโยชน์ของตน ไม่ได้มองที่ประโยชน์ของประเทศเป็นหลัก (ผมไม่ใช้คำว่าทุกฝ่าย ทุกบุคคล เพราะเชื่อว่ามีหลายคนที่มองประโยชน์ของส่วนรวมจริงๆ เพียงแต่ว่าหลายคนตอนนี้ ใครที่คิดไม่เหมือนตน ก็จะถูกตีตราว่าเป็นอีกฝ่ายทันที) 
เมื่อทุกคนรักประเทศและมองประโยชน์ของประเทศเป็นหลักแล้ว ปัญหาก็คงไม่เกิด อยากขอให้ทุกคนลองมานั่งคิดดูว่า ปัญหาที่เกิดในปัจจุบันสาเหตุมาจากไหน แล้วลองมานั่งหาวิธีแก้ไขด้วยกัน ผมมั่นใจหากทุกคนรักประเทศและเห็นแก่ประโยชน์ของประเทศจริงๆ ปัญหาตอนนี้ไม่ยากเกินแก้ครับ แต่หากยังทิ้งไว้อย่างนี้ไปเรื่อยๆ โอกาสที่ไทยจะเป็นแบบประเทศที่พบวิกฤตไม่ว่าทางการเมืองหรือเศรษฐกิจ ก็เป็นสิ่งที่คาดหมายได้
อิติ อิมสฺมึ สติ อิทํ โหติ “เมื่อสิ่งนี้มีอยู่ สิ่งนี้ย่อมมี”
อิมสฺมึ อสติ อิทํ น โหติ “เมื่อสิ่งนี้ไม่มี สิ่งนี้ย่อมไม่มี”
อิมสฺส นิโรธา อิทํ นิรุชฌติ “เพราะความดับไปแห่งสิ่งนี้ สิ่งนี้ย่อมดับไป”